sotto voce
Sotto voce er en musikalsk foredragsangivelse, der betyder at noget skal synges eller spilles med dæmpet stemme eller tonestyrke.
Effekten handler dog ikke kun om den musikalske dynamik, men også om et dramatisk udtryk af spænding eller fortrolig henvendthed, som om musikken, eller de ord der synges, kun skal kunne opfattes af nogen (tæt på), men ikke af andre (længere væk).
Ligesom når en afsidesbemærkning i teateret kun skal høres af en enkelt person på scenen, eller kun af publikum, men ikke de øvrige karakterer.